Kgetsi ya tsie...
Mogolwane wa Lephata la Banana, Metshameko le Ngwao mo kgaolong potlana ya Mahalapye, Rre Thulani Caiphas o kopile setshaba go tshwaraganela banana le puso gonne go le gantsi ke bone ba dirang ditiro tse di maswe tsa go iphitisa dino ka jalo ba ikgatholose mananeo a puso e ba a diretseng go leka go ba ntsha mo mebileng. E rile a bua mo diphuthegong tsa kgotla tse di neng di tshwerwe mo metseng ya Kudumatse le Mokoswane mo kgaolong ya Mahalapye Botlhaba, Rre Caiphas a re dipalo tsa banana ba ba ikopelang dithuso tsa lenaneo di kwa tlase fela thata mo go supang gore banana ga ba na kgatlhego mo go one. O ba kgothaditse go inaakanya le mananeo a a farologaneng a puso go ikinola mo lehumeng. O supile fa banana ba ba atlegileng mo mananeong a puso, go le gantsi ba dirisa dithuso tseo botlhaswa ba lebala se ba tshwanetseng go se dira mme a kopa batsadi go nna ba ba gakolola fa ba lemoga gore ga ba dirise meamuso ya puso sentle. A re boitshwaro ja banana le kapari ga di jese diwelang gammogo le one maitseo mo bagolong ga a yo ka ga ba ba buise sentle gotlhelele. E rile a tswa la gagwe modulasetilo wa lekgotla la kabo ditsha mo kgaolong ya Mahalapye, Rre Slumber Sebele a kopa banni ba metse eo go tlhabolola ditsha tsa bone le go ikgapha mo go rekisetseng batswaka lefatshe. BOKHUTLO     